LIGJ
Nr. 80/2020

PËR POLICINË E BURGJEVE

Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

KREU I
DISPOZITA TË PËRGJITHSHME

Neni 1
Objekti

Ky ligj përcakton rregullat dhe parimet e përgjithshme për:
 a) organizimin dhe funksionimin e Policisë së Burgjeve; 
 b) të drejtat dhe detyrat e punonjësit të Policisë së Burgjeve; si dhe
 c) marrëdhëniet e punës dhe statusin e  punonjësve të këtij shërbimi.

Neni 2
Fusha e veprimit

Ky ligj zbatohet për çdo punonjës të Policisë së Burgjeve, që ushtron veprimtarinë e tij në nivel qendror, në institucionet e ekzekutimit të vendimeve penale, si dhe gjatë transferimeve e shoqërimeve të personave të dënuar dhe të paraburgosur.

Neni 3
Përkufizime

Në kuptim të këtij ligji, me termat e mëposhtëm nënkuptojmë:
1. “Armë” konsiderohet çdo mjet ose instrument, sipas kuptimit dhe kategorizimit të parashikuar në legjislacionin në fuqi për armët.
2. “Gatishmëri” konsiderohet gjendja në të cilën punonjësit e Policisë së Burgjeve mobilizohen dhe marrin masa të menjëhershme për ruajtjen e sigurisë së personave dhe të ambienteve në institucionet e ekzekutimit të vendimeve penale.
3. “I burgosur” është personi i paraburgosur ose i dënuar me burgim me vendim të formës së prerë.
4. “Punonjës i Policisë së Burgjeve” është punonjësi, i cili ushtron detyra të natyrës drejtuese, organizuese, mbikëqyrëse ose ekzekutuese për garantimin e rendit e të sigurisë në IEVP dhe në Drejtorinë e Përgjithshme të Burgjeve.
5. “Institucionet e ekzekutimit të vendimeve penale (IEVP)” janë institucionet e paraburgimit dhe institucionet e ekzekutimit të dënimit me burgim. 
6. “Largim nga Policia e Burgjeve” është ndërprerja e marrëdhënies juridike të punës dhe administrative të punonjësit të Policisë së Burgjeve me Drejtorinë e Përgjithshme të Burgjeve, pa të drejtë rikthimi në Policinë e Burgjeve.
7. “Lirim nga Policia e Burgjeve” është ndërprerja e marrëdhënies juridike të punës dhe administrative të punonjësit të Policisë së Burgjeve me Drejtorinë e Përgjithshme të Burgjeve.
8. “Masat për ruajtjen e rendit dhe të sigurisë në IEVP” është tërësia e veprimeve të ligjshme, të cilat duhet të kryhen nga punonjësi i Policisë së Burgjeve në përputhje me legjislacionin në fuqi, me qëllim garantimin e rendit dhe të sigurisë.
9. “Pajisje kufizuese” janë pajisjet që përdor Policia e Burgjeve në situata të veçanta, me qëllim garantimin e rendit dhe të sigurisë, të përcaktuara në Rregulloren e Burgjeve.
10. “Regjim i brendshëm” janë mjediset e banimit të të dënuarve dhe të paraburgosurve, mjediset e punës, mjediset e veprimtarive profesionale e kulturore dhe ato të përbashkëta.
11. “Regjim i jashtëm” është hapësira ndërmjet murit rrethues e rrethimit perimetrik, si dhe hapësira e sigurisë jashtë rrethimit perimetrik.
12. “Siguri dinamike” janë masat e marra për të siguruar që punonjësit e Policisë së Burgjeve të jenë të trajnuar dhe të nxiten për të krijuar marrëdhënie të mira me të burgosurit, për t’i njohur dhe për t’i kuptuar ata, për t’u ofruar ndihmë për problemet personale, si dhe për t’u përfshirë në dialog me ta. 
13. “Situatë emergjente” është një situatë e rrezikshme, e cila përbën një kërcënim serioz, që ndikon ose mund të ndikojë, drejtpërdrejt ose tërthorazi, në jetën dhe/apo shëndetin e të dënuarve, të punonjësve të Policisë së Burgjeve, të punonjësve të tjerë apo të personave të tjerë të pranishëm në IEVP dhe që, në bazë të të dhënave të besueshme, rezulton se nuk mund të përballohet brenda kufijve normalë të menaxhimit e të administrimit të institucionit.

Neni 4
Statusi i Policisë së Burgjeve

1. Punonjësi i Policisë së Burgjeve gëzon status të veçantë sipas këtij ligji.
2. Për çështje që nuk rregullohen nga ky ligj, do të gjejnë zbatim dispozitat e Kodit të Punës.
3. Statusi i Policisë së Burgjeve nuk ndryshon në gjendje lufte, gjendje të jashtëzakonshme apo fatkeqësie natyrore.

KREU II
PARIMET E ORGANIZIMIT DHE FUNKSIONIMI I POLICISË SË BURGJEVE

SEKSIONI I
PARIMET E USHTRIMIT TË VEPRIMTARISË

Neni 5
Ligjshmëria e veprimtarisë

1. Punonjësi i Policisë së Burgjeve  kryen detyrat e tij përmes menaxhimit të sigurt dhe njerëzor të të burgosurve dhe ofrimit të mundësisë së rehabilitimit dhe riintegrimit të tyre.
2. Në ushtrimin e detyrës, punonjësi i Policisë së Burgjeve trajton me humanizëm, respekt, etikë, si dhe mbron çdo të drejtë dhe liri të çdo të  burgosuri.
3. Punonjësi i  Policisë së Burgjeve të rolit bazë garanton rendin dhe sigurinë në institucionin e ekzekutimit të vendimeve penale gjatë shoqërimit ose transferimit të të burgosurit, në përputhje me instrumentet ndërkombëtare të të drejtave të njeriut  dhe me legjislacionin në fuqi.
4. Garantimi i rendit dhe sigurisë, në rastet e parashikuara në pikën 3 të këtij neni, bëhet mes masave dhe mjeteve teknike dhe sigurisë dinamike.
5. Punonjësi i Policisë së Burgjeve merr masa për të mbrojtur të drejtën e jetës dhe të  parandalojë çdo veprim që shkakton keqtrajtim ose trajtim çnjerëzor ose poshtërues.
6. Të drejtat dhe liritë e të burgosurit mund të kufizohen vetëm në rastet dhe mënyrat e parashikuara në ligj. Në çdo rast kufizimet duhet të jenë proporcionale me qëllimin legjitim për të cilin  vendoset.

Neni 6
Parimi i barazisë dhe mosdiskriminimit

1. Punonjësi i Policisë së Burgjeve gjatë ushtrimit të veprimtarisë së tij siguron trajtim të barabartë, objektiv për të gjithë të burgosurit dhe shmang diskriminimin për çdo shkak të parashikuar në legjislacionin për mbrojtjen nga diskriminimi.
2. Punonjësi i Policisë së Burgjeve në trajtimin e të burgosurve mban parasysh veçoritë dhe nevojat moshore, gjinore, aftësitë fizike dhe shëndetësore, si dhe karakteristikat e tjera specifike, që diktojnë një mbrojtje të veçantë sipas legjislacionit në fuqi.

Neni 7
Respektimi i rregullave të etikës dhe sjelljes profesionale

1. Punonjësi i Policisë së Burgjeve kryen në çdo kohë detyrat e tij me etikë dhe në mënyrë të tillë që ofron sjellje të mirë në institucion dhe jashtë tij dhe që krijon respekt për të dhe misionin e tij. 
2. Punonjësi i Policisë së Burgjeve që në formimin fillestar njihet me kodin e etikës, të drejtat dhe liritë e të burgosurve, respektimin dhe mbrojtjen e tyre, si dhe rregullat e vlerësimit të zbatimit të tyre. Rregullat e etikës dhe sjelljes profesionale përbëjnë pjesë të trajnimit vazhdues të personelit në institucion, përfshirë edhe personelin e Policisë së Burgjeve.
3. Punonjësi  i Policisë së Burgjeve zbaton me përgjegjësi detyrat e tij dhe nuk duhet të kryejë veprime që mund të krijojnë dyshime për përdorim të papërshtatshëm të shërbimeve që kryejnë.
4. Rregullat e sjelljes dhe udhëzimet më të detajuara të zbatimit të tyre rregullohen në kodin e sjelljes, që miratohet me urdhër të ministrit të Drejtësisë.

Neni 8
Kontrolli dhe llogaridhënia

1. Punonjësi i Policisë së Burgjeve është i detyruar të zbatojë urdhrat e dhënë nga eprorët, sipas shkallës funksionale dhe në raporte të barabarta sipas hierarkisë së gradës. Urdhrat duhet të jepen në përputhje me detyrën funksionale, si dhe të mos jenë në kundërshtim me Kushtetutën, me ligjin dhe me dinjitetin e personit të cilit i drejtohen.
2. Në rast të një urdhri haptazi të paligjshëm, punonjësi i Policisë së Burgjeve ka detyrimin ligjor të mos e zbatojë urdhrin dhe të raportojë menjëherë paligjshmërinë e urdhrit pranë eprorit të drejtpërdrejtë të personit që ka dhënë urdhrin dhe organeve përgjegjëse për kontrollin e ligjshmërisë së Policisë së Burgjeve.
3. Në mungesë të eprorit të drejtpërdrejtë, në raste urgjente dhe kur nuk ka mundësi të komunikohet me eprorë më të lartë, funksionari me gradë më të lartë ka të drejtën e urdhrit ndaj funksionarëve të barabartë ose më të ulët.

Neni 9
Vazhdimësia e karrierës

Punonjësi i Policisë së Burgjeve ka të drejtën e garantimit të karrierës, të mirëqenies dhe të vazhdimësisë në detyrë.



Neni 10
Konfidencialiteti i të dhënave

1. Personeli i Policisë së Burgjeve gjatë ushtrimit të detyrës është i detyruar të ruajë konfidencialitetin dhe sekretin shtetëror e hetimor për fakte për të cilat vihet në dijeni, në përputhje me legjislacionin në fuqi për ruajtjen e sekretit shtetëror dhe hetimor.
2. Personelit të Policisë së Burgjeve i ndalohet të bëjë publike ose t’u japë personave të tretë të dhëna që cenojnë dinjitetin dhe jetën private  të të burgosurit, të drejtat e të miturve, si dhe të dhëna me karakter konfidencial ose të rezervuar.
3. Punonjësit e Policisë së Burgjeve kanë detyrimin të ruajnë konfidencialitetin e të dhënave për faktet për të cilat vihen në dijeni, në përputhje me pikat 1 e 2 të këtij neni, edhe pasi kanë ndërprerë marrëdhëniet e punës, në përputhje me legjislacionin në fuqi për ruajtjen e sekretit shtetëror dhe hetimor.

SEKSIONI II
ORGANIZIMI DHE FUNKSIONIMI I POLICISË SË BURGJEVE

Neni 11
Organizimi i Policisë së Burgjeve

1. Policia e Burgjeve funksionon si strukturë administrative e Drejtorisë së Përgjithshme të Burgjeve, që ndjek dhe realizon ruajtjen e rendit dhe të sigurisë në institucionet e ekzekutimit të vendimeve penale, si dhe gjatë transferimeve e shoqërimeve të të burgosurve në gjykata e institucione të tjera, në përputhje me ligjin, duke respektuar të drejtat dhe liritë e njeriut.
2. Struktura dhe organika e Policisë së Burgjeve miratohen si pjesë përbërëse e strukturës dhe organikës së Drejtorisë së Përgjithshme të Burgjeve, me urdhër të Kryeministrit, në bazë të propozimit të ministrit të  Drejtësisë. Pjesë e strukturës dhe e organikës së Policisë së Burgjeve, sipas kësaj pike, është edhe struktura e posaçme që ushtron funksionet përkatëse për garantimin e ruajtjes së rendit dhe të sigurisë në regjimin e posaçëm në institucionin e sigurisë së lartë, sipas legjislacionit në fuqi për të drejtat dhe trajtimin e të burgosurve, si dhe mbrojtjes së posaçme, sipas pikës 2 të nenit 20 të këtij ligji.
3. Shërbimet e brendshme mbështetëse, funksionet e menaxhimit financiar dhe ato të auditimit të brendshëm për Policinë e Burgjeve kryhen nga strukturat përgjegjëse administrative të Drejtorisë së Përgjithshme të Burgjeve.

Neni  12
Detyrat e Policisë së Burgjeve

1. Policia e Burgjeve, në ushtrimin e veprimtarisë së saj, ka këto detyra:
a) garanton sigurinë në institucionet e ekzekutimit të vendimeve penale, si dhe në institucionet ku shoqërohen apo transferohen të burgosurit;
b) merr masat e sigurisë për zhvillimin e veprimtarive të të burgosurve në institucionet e ekzekutimit të vendimeve penale;
c) kujdeset për shoqërimin dhe sigurinë fizike të të burgosurve gjatë kryerjes së veprimeve procedurale penale;
ç) zbaton rregullat e sigurisë gjatë shoqërimit apo transferimit të të burgosurve nga një institucion në një tjetër;
d) zbaton rregullat e sigurisë gjatë shoqërimit apo transferimit të të burgosurve për zhvillimin e seancave gjyqësore;
dh) siguron ruajtjen e të burgosurve në spitale publike e private;
e) merr masa për sigurimin e jetës dhe të shëndetit të personave të burgosur, si dhe për garantimin e rendit e të sigurisë së institucionit në raste të jashtëzakonshme dhe të fatkeqësive natyrore;
ë) kontrollon për sende të ndaluara të burgosurit, regjimin e brendshëm dhe të jashtëm, si dhe personelin e personat që hyjnë dhe dalin në regjimin e brendshëm;
f) në rastet dhe në përputhje me urdhrin e nxjerrë nga ministri i Drejtësisë, siguron shërbimin e ruajtjes fizike të objekteve të institucioneve në varësi të Ministrisë së Drejtësisë;
g) vepron vetëm ose bashkëpunon me Policinë e Shtetit ose me struktura të tjera në përballimin e rasteve të jashtëzakonshme dhe të fatkeqësive natyrore.
Në rastet e parashikuara në shkronjat “c”, “ç”, “d” dhe ‘dh”, Policia e Burgjeve  ka detyrimin të marrë masa  për të ekspozuar të burgosurin  sa më pak që të jetë e mundur para publikut, të marrë masat e duhura mbrojtëse për të siguruar anonimitetin e tij, si dhe të mundësojë lëvizjen e tij në kushte që nuk cenojnë  dinjitetin  dhe vështirësojnë gjendjen fizike të tij.
2. Përveç detyrave të parashikuara në pikën 1 të këtij neni, struktura e posaçme e Policisë së Burgjeve ushtron funksionet e mëposhtme:
a) garanton ruajtjen e rendit dhe të sigurisë në regjimin e posaçëm në institucionin e sigurisë së lartë; 
b) parandalon komunikimin e të burgosurve me organizatën kriminale ku bëjnë pjesë apo me organizata të tjera kriminale me të cilat ata bashkëpunojnë jashtë institucionit të vuajtjes së dënimit;
c) parandalon ndërveprimin ndërmjet të burgosurve të tjerë, të cilët i përkasin së njëjtës organizatë ose organizatave të tjera kriminale me të cilat ata bashkëpunojnë;
ç) parandalon komunikimin apo shkëmbimin e sendeve ndërmjet të burgosurve, që u përkasin grupimeve të tjera kriminale brenda institucionit;
d) mbikëqyr takimet familjare të personave të burgosur, si dhe kontrollon korrespondencën e tyre sipas parashikimeve të legjislacionit në fuqi për trajtimin e të burgosurve.
dh) garanton mbrojtjen e posaçme ndaj punonjësve të Policisë së Burgjeve dhe drejtuesve të IEVP-ve në rastet kur jeta, familja apo prona e tyre rrezikohet nga veprime të paligjshme për shkak të detyrës që kryejnë ose kanë kryer;
e) kryen çdo funksion tjetër të dhënë sipas legjislacionit në fuqi për të drejtat dhe trajtimin e të burgosurve.
3. Në ushtrimin e  veprimtarisë së saj, Policia e Burgjeve përmbush detyrat e përcaktuara në pikat 1 dhe 2 të këtij neni, duke mundësuar realizimin e qëllimit të riintegrimit të të burgosurit në shoqëri pas përfundimit të dënimit.
4. Përcaktimi i ruajtjes fizike të objekteve të institucioneve në varësi të Ministrisë së Drejtësisë miratohet me urdhër ministri.

Neni 13
Përdorimi i forcës

1. Punonjësi i Policisë së Burgjeve nuk duhet të përdorë forcë ndaj personave të dënuar dhe të paraburgosur, me përjashtim të rasteve kur ky veprim është i nevojshëm për vetëmbrojtje, për të ndaluar aktet e dhunshme, tentativat e largimit nga institucioni, ose në rast të rezistencës aktive apo pasive ndaj një urdhri të ligjshëm. Në këto raste forca përdoret si mjet i fundit dhe nuk ka karakter ndëshkues.
2. Masa e forcës së përdorur është minimumi i mundshëm dhe përdoret në kohën më të shkurtër të mundshme. Në çdo rast, ndalohet përdorimi i forcës për qëllime të torturës, trajtimit ose dënimit çnjerëzor apo degradues.
3. Përdorimi i armëve dhe mjeteve të tjera kufizuese gjatë ushtrimit të forcës kryhet në mënyrë të përshkallëzuar dhe në proporcion me situatën dhe nivelin e riskut me të cilin punonjësi i Policisë së Burgjeve përballet.
4. Personeli që merret drejtpërdrejt me të burgosurit trajnohet paraprakisht, para se të marrë detyrën, për teknikat që bëjnë të mundur përdorimin minimal të forcës, për të kthyer vetëkontrollin tek të burgosurit agresivë.
5. Përdorimi i forcës ndaj të miturve të dënuar dhe të paraburgosur bëhet sipas parashikimeve të Kodit të Drejtësisë Penale për të Mitur.
6. I burgosuri, pas përdorimit të forcës, duhet t’i nënshtrohet ekzaminimit dhe trajtimit mjekësor. Në të gjitha rastet e përdorimit të forcës, punonjësi i Policisë së Burgjeve harton një raport, ku jepen arsyet, faktet dhe rrethanat që kanë diktuar nevojën e përdorimit të forcës.
7. Rregullat e hollësishme për mënyrat, teknikat dhe masat e përdorimit të forcës përcaktohen në rregulloren e përgjithshme të burgjeve, e cila miratohet me vendim të Këshillit të Ministrave.

Neni 14
Mbajtja dhe përdorimi i armëve dhe mjeteve të tjera

1. Punonjësi i Policisë së Burgjeve, gjatë ushtrimit të detyrës dhe për shkak të saj, ka të drejtë të mbajë armë dhe pajisje të tjera kufizuese vetëm në rastet dhe sipas kritereve të përcaktuara në legjislacionin në fuqi.
2. Punonjësit e strukturës së posaçme në Policinë e Burgjeve, grupet e shoqërimit, përgjegjësit e shërbimit në regjimin e brendshëm dhe të jashtëm, si dhe forcat operacionale e mbajnë armën në përdorim personal edhe jashtë orëve të shërbimit. Përjashtim bën mbajtja e armës së njësisë, e cila i jepet punonjësit të caktuar përpara fillimit të turnit të shërbimit apo një operacioni të caktuar dhe nuk mbahet me vete jashtë orëve të shërbimit.
3. Punonjësi i Policisë së Burgjeve ndalohet të përdorë armë brenda regjimit të brendshëm të institucioneve të ekzekutimit të vendimeve penale, përveçse në situatat emergjente, sipas legjislacionit në fuqi për përdorimin e armëve të zjarrit.
4. Në çdo rast ndalohet përdorimi i zinxhirëve dhe i hekurave dhe çdo mjet tjetër që e vendos personin në kushtet e torturës, trajtimit ose dënimit çnjerëzor apo degradues. Përdorimi i pajisjeve të tjera kufizuese në regjimin e brendshëm të institucionit lejohet vetëm në raste të veçanta me qëllim:
a) garantimin e rendit dhe sigurisë së institucionit, apo të sigurisë fizike personale apo shëndetit të vetë të burgosurit;
b) parandalimin e arratisjes.
5. Përdorimi i pajisjeve të tjera kufizuese lejohet edhe gjatë një transferimi apo shoqërimi, me kusht që ato të hiqen kur i burgosuri del përpara një organi gjyqësor ose administrativ, me përjashtim të rasteve kur organet e procedimit vendosin ndryshe.
6. Përdorimi i armëve dhe i pajisjeve të tjera kufizuese sipas pikave 1, 2, 3 e 4 të këtij neni, lejohet vetëm pasi punonjësi i Policisë së Burgjeve të ketë përfunduar me sukses trajnimin e detyruar për përdorimin e mjeteve të forcës, sipas rregullave të përcaktuara në rregulloren e personelit.
7. Në vendet ku qëndrojnë të miturit e dënuar dhe të paraburgosur, mbajtja dhe përdorimi i pajisjeve kufizuese nga punonjësit e Policisë së Burgjeve bëhen në përputhje me rregullat e parashikuara në Kodin e Drejtësisë Penale për të Mitur.
8. Rregullat e hollësishme për përcaktimin e rasteve dhe mënyrës së përdorimit të armëve, të ndryshme nga ato të parashikuara në legjislacionin në fuqi për përdorimin e armëve të zjarrit, si dhe pajisjeve kufizuese, miratohen me vendim të Këshillit të Ministrave.

Neni 15
Bashkëpunimi i Policisë së Burgjeve me strukturat e tjera

1. Në raste të veçanta, kur cenohet rendi dhe siguria në institucionin e ekzekutimit të vendimeve penale, Policia e Burgjeve bashkëpunon me strukturat e tjera, që veprojnë në fushën e rendit dhe të sigurisë.
2.  Për rastin  e parashikuar në pikën 1 të këtij neni,  punonjësit e strukturave, që veprojnë në fushën e rendit dhe të sigurisë, hyjnë në institucionin e ekzekutimit të vendimeve penale për të trajtuar konflikte sipas rregullave të parashikuara në marrëveshjen e lidhur ndërmjet drejtorit të Përgjithshëm të Burgjeve dhe drejtorit të Përgjithshëm të Policisë së Shtetit. 
3. Marrëveshja, e parashikuar në pikën 2 të këtij neni, parashikon kushtet dhe të drejtat që kanë punonjësit e secilës strukturë, llojet e ndryshme të forcës që mund të përdoren, rrethanat kur përdoret çdo lloj force, niveli i nevojshëm i kompetencave përpara se të përdoret forca, si dhe raportet që duhet të përgatiten pas përdorimit të forcës.  

Neni 16
Kontrolli

1. Punonjësi i Policisë së Burgjeve ushtron kontroll në mjedise, si dhe ndaj:
a) të burgosurve;
b) personave që hyjnë brenda perimetrit të sigurisë dhe kanë statusin e vizitorit;
c) personelit të institucioneve të ekzekutimit të vendimeve penale.
2. Kontrolli personal kryhet nga punonjës të së njëjtës gjini me personin e kontrolluar, në praninë e jo më pak se dy punonjësve dhe në mënyrë që shmang mundësinë e shikimit nga punonjësi i gjinisë tjetër.
Kontrolli personal i të burgosurit duhet të jetë në proporcion me nevojën, si dhe mban parasysh respektimin e dinjitetit të personit që kontrollohet, të besimit dhe veçori të tjera të tij.
3. Në çdo rast ndalohet kontrolli intim ndaj personave që i nënshtrohen kontrollit nga ana e punonjësit të Policisë së Burgjeve. Kontrolli intim bëhet vetëm nga mjeku i burgut, kur ka dyshim të arsyeshëm se personi që kontrollohet mund të ketë fshehur sende të ndalura. Kontrolli intim bëhet sipas rregullave të parashikuara në legjislacionin në fuqi për të drejtat dhe trajtimin e të burgosurve.
4. Kontrolli i të miturve të dënuar ose të paraburgosur bëhet sipas parashikimeve të Kodit të Drejtësisë Penale për të Mitur.
5.  I nënshtrohen kontrollit edhe sendet personale, që kanë personat që kontrollohen në rastet e parashikuara në pikën 1 të këtij neni. Personi që kontrollohet duhet të jetë i pranishëm gjatë kontrollit të sendeve personale të tij, me përjashtim të rasteve kur përdoren mjetet teknike të kontrollit ose prania e personit përbën rrezik për personelin që ushtron kontrollin. Kontrolli personal dhe i sendeve personale të personit mund të bëhet edhe me mjete teknike të kontrollit.
6. Në të gjitha rastet e hyrjeve dhe të kontrolleve në mjedise, punonjësi i Policisë së Burgjeve harton një raport, ku jepen arsyet e hyrjes, të kryerjes së kontrollit dhe rezultatet e tij.
7. Rregullat e hollësishme për rastet, llojin dhe mënyrën e ushtrimit të kontrolleve parashikohen në rregulloren e përgjithshme të burgjeve.

Neni 17
Kalimi në gatishmëri

1. Në rastet kur të drejtat e të burgosurve kufizohen ose hiqen përkohësisht në grup me urdhër të ministrit të Drejtësisë, sipas legjislacionit në fuqi për të drejtat dhe trajtimin e të burgosurve, punonjësit e Policisë së Burgjeve kalojnë në gatishmëri.
2. Kalimi në gatishmëri i Policisë së Burgjeve bëhet me urdhër të ministrit të Drejtësisë, i cili duhet të përcaktojë masat që i përgjigjen nivelit të sigurisë në institucion, si dhe nivelit të klasifikimit të gatishmërisë, në përputhje me vlerësimin e rrezikut të situatave të parashikuara në legjislacionin në fuqi për të drejtat dhe trajtimin e të burgosurve.
3. Në rastet urgjente dhe në pamundësi të ndjekjes së procedurës së parashikuar në pikën 2 të këtij neni, Drejtori i Përgjithshëm i Burgjeve dhe në mungesë të tij zëvendësi, ka të drejtë të urdhërojë kalimin e menjëhershëm në gatishmëri, me kusht që jo më vonë se 24 orë të marrë miratimin e ministrit të Drejtësisë.

KREU III
TË DREJTAT DHE DETYRIMET E POLICISË SË BURGJEVE

Neni 18
Trajtimi ekonomik dhe financiar

1. Punonjësi i Policisë së Burgjeve përfiton trajtimin ekonomik dhe financiar, ku përfshihet:
a) paga mujore, e cila përbëhet nga paga për gradë, shtesa për çdo vit vjetërsie shërbimi dhe shtesa për natyrë të veçantë pune;
b) në rast pamundësie të garantimit të transportit në vendin e punës nga vetë institucioni, kompensimi për kostot shtesë për largësi nga vendbanimi, pagesat për transport apo qiranë e banesës dhe ushqimin.
2. Procedurat e trajtimit financiar gjatë qëndrimit në punë të punonjësit të Policisë së Burgjeve, sipas pikës 1 të këtij neni, përcaktohen me vendim të Këshillit të Ministrave.
3. Për aq sa nuk është e parashikuar në këtë ligj, punonjësit e Policisë së Burgjeve kanë të drejtën e përfitimit sipas legjislacionit në fuqi për sigurimin shoqëror suplementar të ushtarakëve të Forcave të Armatosura, të punonjësve të Policisë së Shtetit, të Gardës së Republikës, të Shërbimit Informativ të Shtetit, të Agjencisë së Inteligjencës dhe Sigurisë së Mbrojtjes, të Policisë së Burgjeve, të Policisë së Mbrojtjes nga Zjarri dhe të Shpëtimit e të punonjësve të Shërbimit të Kontrollit të Brendshëm në Republikën e Shqipërisë.

Neni 19
Trajtimi i familjarëve të punonjësve që humbin jetën për shkak të detyrës

Kur punonjësi i policisë humb jetën në krye apo për shkak të detyrës, pjesëtarët e familjes përfitojnë trajtim ekonomik e financiar sipas parashikimeve të legjislacionit në fuqi për mënyrën e trajtimit ekonomik e financiar për dhënie ndihme të menjëhershme familjeve të punonjësve të Policisë së Shtetit, të Gardës së Republikës, të Shërbimit të Kontrollit të Brendshëm, të Policisë së Mbrojtjes nga Zjarri dhe të Shpëtimit, të Forcave të Armatosura, të Shërbimit Informativ të Shtetit dhe të Policisë së Burgjeve.

Neni 20
Mbrojtja e veçantë

1. Policia e Shtetit siguron mbrojtje të veçantë fizike për punonjësit e Policisë së Burgjeve dhe drejtuesit e IEVP-ve, të cilëve për shkak të detyrës që kryejnë ose kanë kryer u rrezikohet jeta, familja apo prona nga veprime të paligjshme të të tretëve.
2. Në situata emergjente, kur për shkak të natyrës dhe kompleksitetit të çështjes, është i pamundur garantimi i mbrojtjes nga Policia e Shtetit sipas pikës 1 të këtij neni, me urdhër të ministrit të Drejtësisë ofrohet mbrojtje e veçantë për punonjësit e Policisë së Burgjeve, drejtuesit e IEVP-ve, familjen apo pasurinë e tyre nga struktura e posaçme e Policisë së Burgjeve.
3. Rastet, kushtet dhe mënyra e mbrojtjes së veçantë për punonjësit e Policisë së Burgjeve dhe drejtuesit e IEVP-ve, sipas pikës 1 të këtij neni, përcaktohen me udhëzim të përbashkët të ministrit të Drejtësisë dhe ministrit përgjegjës për punët e brendshme.
4. Rastet, kushtet dhe mënyra e mbrojtjes së veçantë të këtyre punonjësve,  sipas pikës 2 të këtij neni, përcaktohen me udhëzim të ministrit të  Drejtësisë.

Neni 21
Kujdesi për gratë shtatzëna

1. Punonjëset shtatzëna ose më fëmijë në gji nuk mund të kryejnë punë ose shërbime, që mund të dëmtojnë shëndetin e tyre dhe të fëmijës.
2. Nuk lejohet puna e natës për punonjëset e parashikuara në pikën 1 të këtij neni.

Neni 22
E drejta për pushim

1. Punonjësi i Policisë së Burgjeve gëzon të drejtën e pushimit javor, pushimit vjetor të paguar dhe  pushimeve të tjera të paguara, të përcaktuara në këtë ligj dhe në akte të tjera ligjore në fuqi.
2. Kohëzgjatja e pushimit vjetor të paguar për punonjësit e rolit të lartë, të rolit të mesëm, të rolit bazë dhe për punonjësit në cilësinë e aspirantit është 30 (tridhjetë) ditë kalendarike.
3. Pushimi vjetor shtyhet kur punonjësi i Policisë së Burgjeve gjatë periudhës së këtij pushimi ka qenë i shtruar në spital ose ka qëndruar në shtëpi për shkak sëmundjeje ose aksidenti, të vërtetuar me raport mjekësor. Ai vë në dijeni për këtë fakt personin përgjegjës në institucion. Pushimi vjetor zgjatet për periudhën e paaftësisë së përcaktuar në raportin mjekësor.
4. Punonjësi i Policisë së Burgjeve, përveç pushimeve të përcaktuara në pikën 2 të këtij neni, ka të drejtën e pushimit të paguar edhe për rastet e martesës, të lindjes së fëmijës, sëmundjes së rëndë ose vdekjes së bashkëshortit/bashkëshortes bashkëjetuesit/bashkëjetueses, paraardhësve ose pasardhësve të drejtpërdrejtë të tij, pësimit të dëmtimeve nga fatkeqësitë natyrore, ndërrimit të banesës, ndërrimit të vendbanimit të përhershëm për shkak të detyrës, përgatitjes dhe mbrojtjes së titujve akademikë për punën që kryen.
5. Punonjësi i Policisë së Burgjeve ka të drejtë që në raste të veçanta të kërkojë leje pa të drejtë page për arsye shëndetësore, personale, për fëmijët, bashkëshortin/bashkëshorten ose prindërit. Kohëzgjatja maksimale e të gjitha lejeve të papaguara brenda një viti kalendarik nuk mund të jetë më e gjatë se kohëzgjatja e pushimit vjetor të paguar.
6. Kriteret për dhënien dhe kohëzgjatjen e pushimeve, të parashikuara në pikat 4 e 5 të këtij neni, përcaktohen me vendim të Këshillit të Ministrave.

Neni 23
Të drejtat politike

1. Policia e Burgjeve funksionon si një strukturë e depolitizuar.
2. Punonjësi i Policisë së Burgjeve nuk mund të jetë anëtar i partive politike.
3. Punonjësi i Policisë së Burgjeve nuk duhet të shprehë publikisht bindjet ose preferencat e tij politike gjatë kohës së ushtrimit të funksioneve publike

Neni 24
E drejta e anëtarësimit në organizata sindikale

1. Punonjësi i Policisë së Burgjeve ka të drejtën e pjesëmarrjes në organizata sindikale, që kanë për qëllim mbrojtjen e interesave të tij në marrëdhënien e punës.
2. Marrëdhëniet ndërmjet organizatave sindikale dhe punonjësve të Policisë së Burgjeve rregullohen nëpërmjet statutit të sindikatës dhe kartës së të drejtave dhe detyrimeve që pranon çdo punonjës i Policisë së Burgjeve kur anëtarësohet.
3. Të drejtat bazë të punonjësve të Policisë së Burgjeve rregullohen nëpërmjet kontratës kolektive të lidhur ndërmjet Drejtorisë së Përgjithshme të Burgjeve dhe organizatave sindikale përkatëse.

Neni 25
Ndalimi i grevës

Punonjësit të Policisë së Burgjeve i ndalohet e drejta e grevës.

Neni 26
Detyrimi i përgjegjshmërisë dhe i refuzimit të urdhrave të paligjshëm

1. Punonjësi i Policisë së Burgjeve mban përgjegjësi të plotë për ligjshmërinë e çdo veprimi ose mosveprimi të tij gjatë ushtrimit të detyrës.
2. Punonjësi i Policisë së Burgjeve ka detyrimin të veprojë në përputhje me urdhrat e marrë nga eprorët hierarkikë, sipas ligjit dhe rregullave të brendshme të institucionit.
3. Në rast se punonjësi i Policisë së Burgjeve e vlerëson urdhrin verbal të paligjshëm, ai kërkon nga eprori i tij që urdhri të jepet edhe me shkrim.
4. Në rast se punonjësi i Policisë së Burgjeve, edhe pas zbatimit të procedurës së parashikuar në pikën 3 të këtij neni, nga komunikimi i urdhrit deri në dhënien me shkrim të tij, vazhdon të ketë dyshime për paligjshmërinë e urdhrit të eprorit, ai nuk e zbaton atë, por informon pa vonesë eprorin e personit që ka dhënë urdhrin dhe kërkon konfirmimin e tij me shkrim.
5. Punonjësi i Policisë së Burgjeve ka detyrimin të vërë në dijeni, pa vonesë, organet përkatëse të kontrollit të ligjshmërisë së veprimtarisë të Policisë së Burgjeve në Ministrinë e Drejtësisë, nëse urdhri i dhënë me shkrim, në përputhje me pikën 4 të këtij neni, është në vlerësimin e tij i paligjshëm.
6. Në çdo rast, mosrespektimi i detyrimeve dhe i procedurave, që burojnë nga ky nen, nga punonjësi që ka dhënë, konfirmuar apo zbatuar urdhrin, në rast se nuk përbën vepër penale, përbën shkak për fillimin e hetimit  administrativ.

Neni 27
Mbajtja e simboleve gjatë ushtrimit të detyrës

1. Punonjësi i Policisë së Burgjeve detyrohet të përdorë uniformën, shenjat dhe simbolet e Policisë së Burgjeve vetëm gjatë kryerjes së detyrës dhe në përputhje me rregullat përkatëse ligjore.
2. Flamuri, stema, uniforma, si dhe ngjyra e shenjat në mjetet e Policisë së Burgjeve përcaktohen me vendim të Këshillit të Ministrave.

KREU IV
MARRËDHËNIET E PUNËS, PRANIMI NË POLICINË E BURGJEVE DHE TRAJTIMI I PERSONELIT

Neni 28
Marrëdhëniet e punës në Policinë e Burgjeve

1. Marrëdhëniet e punës në Policinë e Burgjeve bazohen në parimet e mundësive të barabarta, të meritës, aftësive profesionale e mosdiskriminimit. Pranimi në Policinë e Burgjeve kryhet nëpërmjet një procesi përzgjedhës, transparent e të drejtë.
2.  Rregullat dhe procedurat për marrëdhëniet e punës së punonjësve të Policisë së Burgjeve përcaktohen sipas këtij ligji dhe për çështje që nuk rregullohen nga ky ligj, sipas parashikimeve të Kodit të Punës.  
3. Rregullat e detajuara për trajnimin dhe ecurinë në karrierë të punonjësve të Policisë së Burgjeve përcaktohen në rregulloren e personelit, që miratohet me vendim të Këshillit të Ministrave, me propozim të ministrit të Drejtësisë. 

Neni 29
Kriteret për pranimin në Policinë e Burgjeve

1. Ka të drejtë të konkurrojë për t’u pranuar në Policinë e Burgjeve çdo person që plotëson kriteret e mëposhtme:
a) është shtetas shqiptar;
b) ka zotësi të plotë për të vepruar;
c) është në kushte shëndetësore dhe fizike, që e lejojnë të kryejë detyrën përkatëse;
ç) ka mbaruar arsimin e mesëm;
d) ndaj tij nuk është nisur një procedim penal dhe nuk është dënuar me vendim të formës së prerë për kryerjen e një krimi apo një kundërvajtjeje penale me dashje;
dh) është person me figurë të pastër morale dhe me integritet shoqëror;
e) ndaj tij nuk është marrë masa disiplinore e largimit nga puna ose nuk ka masë disiplinore në fuqi;
ë ) është nën moshën 35 vjeç;
f) nuk është larguar nga Policia e Shtetit për shkak të vlerësimeve kalimtare ose periodike, të parashikuara nga legjislacioni në fuqi për punonjësit e Policisë së Shtetit.
2. Personeli në institucion duhet të ketë një balancim të drejtë mes burrave dhe grave dhe të mbajë parasysh nevojat specifike që ka institucioni.
3. Pranimi në Policinë e Burgjeve bëhet nëpërmjet një konkurrimi të hapur kombëtar, që bazohet në vlerësimin e aftësive profesionale të kandidatëve, integritetin, humanizmin, përshtatshmërinë personale për punën komplekse që do të kërkohet nga ata. Pranimi në Policinë e Burgjeve përfshin një testim me shkrim, një testim me gojë, testim psikologjik, si dhe vlerësimin e aftësive fizike e profesionale të kandidatit.

Neni 30
Trajnimi

1. Kandidati i përzgjedhur për t’u pranuar si punonjës i Policisë së Burgjeve, kryen trajnimin fillestar në përputhje me rregullat e parashikuara në rregulloren përkatëse. Pas përfundimit të trajnimit, kandidati ka të drejtë të ushtrojë detyrën për një periudhë njëvjeçare, gjatë së cilës konsiderohet aspirant në Policinë e Burgjeve. Në përfundim të kësaj periudhe, aspiranti konfirmohet ose jo si punonjës i Policisë së Burgjeve.
2. Punonjësi i Policisë së Burgjeve, pas emërimit në pozicionin përkatës, duhet të ndjekë trajnimin vazhdues të rritjes së aftësive profesionale të Policisë së Burgjeve. 
3. Punonjësit e Policisë së Burgjeve, të cilët punojnë me grupe të veçanta të të burgosurve, si: të miturit, gratë, personat me aftësi të kufizuara, të huajt, persona me nevoja të veçanta, etj., duhet të kryejnë trajnime dhe kualifikime të veçanta në fushat përkatëse.
4. Punonjësi i Policisë së Burgjeve i nënshtrohet vlerësimit vjetor nga eprori direkt për mbarëvajtjen në punë dhe përfitimin e njohurive shtesë.

Neni 31
Emërimi i punonjësve të Policisë së Burgjeve

1. Punonjësit e rolit bazë dhe të mesëm emërohen nga drejtori i Përgjithshëm i Burgjeve mbi bazën e propozimit të drejtorit të Policisë së Burgjeve, sipas listës emërore të fituesve në rend zbritës.
2. Punonjësit e rolit të lartë drejtues emërohen nga ministri i Drejtësisë, bazuar në propozimin e drejtorit të Përgjithshëm të Burgjeve.

Neni 32
Kriteret për emërimin e drejtorit të Policisë së Burgjeve

1. Drejtor i Policisë së Burgjeve emërohet personi që, përveç kritereve të parashikuara në pikën 1, shkronjat “a”, “b”, “c”, “d”, “dh”, “e”, “f”, të nenit 29 të këtij ligji, mban gradën “Drejtues” dhe ka arsim të lartë, sipas legjislacionit në fuqi për arsimin e lartë.
2. Drejtor i Policisë së Burgjeve mund të emërohet edhe personi që nuk e mban gradën “Drejtues”, me kusht që, përveç kritereve të parashikuara në pikën 1 të këtij neni, të plotësojë edhe kriteret e mëposhtme:
a) të ketë përfunduar ciklin e dytë të studimeve universitare ose diplomë të njësuar me të, ose studimet universitare jashtë vendit dhe të ketë një diplomë të njësuar sipas rregullave për njësimin e diplomave, të parashikuara në legjislacionin në fuqi për arsimin e lartë;
b) të ketë të paktën 10 vjet eksperiencë pune në administratën publike, në polici, në Forcat e Armatosura, në profesionet e lira ose në çdo pozicion tjetër të barasvlershëm me to në sektorin privat;
c) të mos ketë qenë anëtar, bashkëpunëtor ose i favorizuar nga Sigurimi i Shtetit përpara vitit 1990, sipas ligjit nr.45/2015 “Për të drejtën e informimit mbi dokumentet e ish-Sigurimit të Shtetit të Republikës Popullore Socialiste të Shqipërisë;
ç) të mos jetë subjekt i ndalimeve, sipas legjislacionit në fuqi për garantimin e integritetit të personave që zgjidhen, emërohen ose ushtrojnë funksione publike.

Neni 33
Emërimi dhe lirimi i drejtorit të Policisë së Burgjeve

Drejtori i Policisë së Burgjeve emërohet dhe lirohet nga ministri i Drejtësisë, në bazë të propozimit të drejtorit të Përgjithshëm të Burgjeve.

KREU V
TRANSFERIMI DHE KOMANDIMI

Neni 34
Transferimi

1. Transferimi i punonjësit të Policisë së Burgjeve mund të bëhet nga drejtori i Përgjithshëm i Burgjeve, me propozimin me shkrim të drejtorit të Policisë së Burgjeve, vetëm për nevoja dhe në interes të punës.
2. Transferimi, si rregull, bëhet me pëlqimin e punonjësit.
3. Punonjësit e Policisë së Burgjeve të rolit bazë dhe të mesëm, që nuk japin pëlqimin për transferim, paraqiten në detyrë, por mund të ushtrojnë ankim në përputhje me Kodin e Procedurave Administrative. Në çdo rast, afati i organit kompetent për t’u shprehur për ankimin nuk mund të jetë më i gjatë se 30 (tridhjetë) ditë.
4. Për punonjësit e rolit bazë transferimi lejohet deri në 45 kilometra larg vendbanimit.
5. Në rastet kur transporti dhe ushqimi nuk sigurohen nga Drejtoria e Përgjithshme e Burgjeve, punonjësi i transferuar përfiton trajtim financiar sipas parashikimeve të nenit 18 të këtij ligji.

Neni 35
Komandimi

1. Punonjësi i Policisë së Burgjeve mund të komandohet me propozimin me shkrim të drejtorit të Policisë së Burgjeve dhe me urdhër të drejtorit të Përgjithshëm të Burgjeve për mbarëvajtjen ose për përballimin e mbingarkesës së punës në sistemin e burgjeve. Periudha e komandimit nuk mund të zgjasë më shumë se 6 (gjashtë) muaj.
2. Gjatë periudhës së komandimit, punonjësit i ruhet vendi i punës dhe përfiton pagën e funksionit për të cilin është emëruar. 
3. Punonjësi i komanduar përfiton trajtim financiar, sipas parashikimeve të nenit 18 të këtij ligji, në rastet kur fjetja, transporti dhe ushqimi nuk i sigurohen nga Drejtoria e Përgjithshme e Burgjeve.

KREU VI
KLASIFIKIMI I ROLEVE DHE GRADAVE NË POLICINË E BURGJEVE

Neni 36
Rolet në Policinë e Burgjeve

1. Rolet në Policinë e Burgjeve pasqyrojnë nivelin e organizimit, të drejtimit, të kontrollit e të kryerjes së detyrave, si dhe tregojnë pozitën e punonjësve të Policisë së Burgjeve.
2. Rolet ndahen në këto kategori:
a) roli i lartë;
b) roli i mesëm;
c) roli bazë.

Neni 37
Gradat në Policinë e Burgjeve

1. Secila nga kategoritë e parashikuara në nenin 36 të këtij ligji klasifikohet në grada, të cilat shprehin pozitën që ka punonjësi në strukturën hierarkike të Policisë së Burgjeve.
2. Gradat për punonjësin e rolit të lartë janë:
a) drejtues i lartë (drejtor i policisë);
b) drejtues.
3. Gradat për punonjësin e rolit të mesëm janë:
a) kryekomisar (shef i sigurisë);
b) komisar;
c) nënkomisar.
4. Gradat për punonjësin e rolit bazë janë:
a) kryeinspektor;
b) inspektor;
c) nëninspektor.

Neni 38
Përcaktimi i gradave në funksion

1. Punonjësit e rolit bazë mbajnë gradat si më poshtë:
a) nëninspektorë janë punonjësit e rolit ekzekutiv në detyra mbikëqyrjeje;
b) inspektorë janë punonjësit e rolit bazë me funksione ekzekutive dhe kontrolluese;
c) kryeinspektorë janë punonjësit e rolit bazë në funksione: ndihmës specialistë të policisë, përgjegjës shërbimi në regjimin e posaçëm dhe përgjegjës grupi në forcat operacionale.
2. Punonjës të nivelit të mesëm:
a) nënkomisarë janë punonjësit e rolit të mesëm në funksione mbështetje dhe menaxhimi të shërbimeve dhe sigurisë në seksione;
b) komisarë janë punonjësit e rolit të mesëm me funksione menaxhimi dhe drejtimi brenda IEVP-së;
[bookmark: _GoBack]c) kryekomisarë janë punonjësit e rolit të mesëm me funksionin më të lartë drejtues për sigurinë në IEVP, specialist i policisë në DPB dhe trajner në qendrën e trajnimit.
3. Punonjës të rolit të lartë:
a) drejtues janë përgjegjës sektori në Drejtorinë e Policisë së Burgjeve dhe drejtues i qendrës së trajnimit;
b) drejtues i lartë është drejtori i Policisë së Burgjeve.

Neni 39
Hierarkia e roleve dhe e gradave

1. Hierarkia e punonjësve të Policisë së Burgjeve brenda rolit përcaktohet nga grada më e lartë në gradën më të ulët. Hierarkia e punonjësve të Policisë së Burgjeve ndërmjet roleve përcaktohet nga roli më i lartë te roli më i ulët.
2. Hierarkia e punonjësve të Policisë së Burgjeve me të njëjtën gradë përcaktohet nga funksioni, ndërsa për funksione të njëjta përcaktohet nga vjetërsia në gradë.

Neni 40
Marrja e gradës

1. Marrja e gradës nga punonjësi i Policisë së Burgjeve nënkupton ngritjen e tij në detyrë sipas funksioneve korresponduese për çdo gradë.
2. Grada “Drejtues i lartë” jepet me urdhër të ministrit të Drejtësisë me emërimin në detyrë.
3. Grada “Drejtues” jepet me urdhër të ministrit të Drejtësisë bazuar në propozimin e komisionit të vlerësimit pranë Ministrisë së Drejtësisë. 
4. Marrja e gradave për punonjësin e rolit të mesëm “Nënkomisar”, “Komisar” dhe “Kryekomisar” bëhet nga drejtori i Përgjithshëm i Burgjeve, me propozim të komisionit të vlerësimit pranë Drejtorisë së Përgjithshme.
5. Marrja e gradës për rolin bazë jepet nga drejtori i Policisë së Burgjeve, me propozim të komisionit të vlerësimit pranë Drejtorisë së Përgjithshme.
6. Vendet e lira në strukturën e Policisë së Burgjeve njoftohen sipas rolit, gradës dhe funksionit brenda datës 31 mars të çdo viti, si dhe publikohen në faqen zyrtare të Drejtorisë së Përgjithshme të Burgjeve.

Neni 41
Komisionet e vlerësimit

1. Komisionet e vlerësimit për dhënien e gradave për rolin bazë, të mesëm dhe të lartë propozojnë dhënien e gradave përkatëse në bazë të vlerësimit të kritereve të parashikuara në këtë ligj për marrjen e gradës.
2. Përbërja dhe funksionimi i komisionit të vlerësimit për dhënien e gradave për rolin bazë dhe të mesëm përcaktohen me urdhër të drejtorit të Përgjithshëm të Burgjeve.
3. Përbërja dhe funksionimi i komisionit të vlerësimit për dhënien e gradave për rolin e lartë përcaktohen me urdhër të ministrit të Drejtësisë.

Neni 42
Ecuria në gradë

1. Ecuria në gradë nga “Nëninspektor” deri në “Drejtues” bëhet kur plotësohen kushtet e mëposhtme:
a) është plotësuar koha e qëndrimit në gradë;
b) ka përfunduar me sukses trajnimin profesional për marrjen e gradës së radhës;
c) ka vlerësim vjetor pozitiv të punës për periudhën që ka qëndruar në gradën që mban;
ç) është shpallur fitues në procedurat konkurruese për ngritjen në gradë.
2. Punonjësit i lind e drejta të shprehë interesin për të konkurruar në procesin e përzgjedhjes nga momenti i marrjes së gradës, në rast se ka vende të lira,  pas plotësimit të kritereve të parashikuara në pikën 1 të këtij neni, sipas afateve të mëposhtme:
a) punonjësit e rolit bazë:
i. nga “Nëninspektor” në “Inspektor”          4 vjet;
ii. nga “Inspektor” në “Kryeinspektor”      	5 vjet;
iii. nga “Kryeinspektor” në “Nënkomisar”  .5 vjet.
b) Punonjësit e rolit të mesëm:
i. nga “Nënkomisar” në “Komisar”               3 vjet;
ii. nga “Komisar” në “Kryekomisar”             4 vjet.
c) Punonjësit e rolit të lartë:
i. nga “Kryekomisar” në “Drejtues”             .5 vjet.
3. Në vjetërsinë, për efekt grade, llogaritet koha gjatë së cilës punonjësi ka kryer shërbim aktiv në strukturat e Policisë së Burgjeve dhe institucione të tjera ligjzbatuese.
4. Procedurat për kryerjen e trajnimit përkatës për marrjen e gradës së radhës përcaktohen në rregulloren e personelit të Policisë së Burgjeve, e cila duhet të përmbajë përbërjen e komisionit të testimit, kriteret për të aplikuar dhe procedurat e aplikimit.

Neni 43
Paraqitja e gradave

Paraqitja, forma dhe ndërtimi i gradave miratohen me vendim të Këshillit të Ministrave.

Neni 44
E drejta e ankimit

1. Në rastet kur punonjësi i rolit bazë dhe të mesëm vëren shkelje të rregullave për ecurinë në gradë, ai ka të drejtë të bëjë ankim te drejtori i Përgjithshëm i Burgjeve, në përputhje me Kodin e Procedurave Administrative.
2. Në rastet kur punonjësi i rolit të lartë vëren shkelje të rregullave për ecurinë në gradë, ai ka të drejtë të bëjë ankim te ministri i Drejtësisë, në përputhje me Kodin e Procedurave Administrative.

KREU VII
PROCEDURAT DISIPLINORE

Neni 45
Masat disiplinore

1. Punonjësi i Policisë së Burgjeve mban përgjegjësi administrative për veprimet ose mosveprimet e tij gjatë ushtrimit të detyrës apo për shkak të saj, që bien në kundërshtim me legjislacionin në fuqi, nëse ato nuk përbëjnë vepër penale. Në këtë rast, ndaj tij mund të jepet njëra nga këto masa disiplinore:
a) vërejtje me shkrim;
b) vërejtje me paralajmërim;
c) shtyrje e afatit të ngritjes në gradë për 1 vit;
 ç) largim nga Policia e Burgjeve.
2. Masa disiplinore duhet të jetë në përputhje me shkeljen e kryer, pasojat e ardhura prej saj dhe shkallën e fajësisë.
3. Efektet e masës disiplinore,  të dhënë nga organi kompetent, fillojnë pas marrjes dijeni të saj nga personi ndaj të cilit është marrë kjo masë.
4. Vendimi për masën disiplinore duhet t’i komunikohet me shkrim punonjësit të Policisë së Burgjeve brenda 5 (pesë) ditëve pune nga marrja e saj, duke e vënë në dijeni njëkohësisht edhe për të drejtën e tij të ankimit për vendimin.
5. Kategoritë dhe llojet e shkeljeve disiplinore, kriteret, rregullat, procedurat për dhënien e masave disiplinore, si dhe përbërja, organizimi dhe funksionimi i komisionit të apelimit të punonjësve të Policisë së Burgjeve përcaktohen në rregulloren e disiplinës, të miratuar me urdhër të ministrit të Drejtësisë.

Neni 46
Procesi disiplinor

1. Dhënia e masave disiplinore dhe shqyrtimi i tyre bëhen sipas një procedure, e cila garanton të drejtën për t’u vënë në dijeni, për t’u dëgjuar dhe për t’u mbrojtur.
2. Për çdo shkelje jepet vetëm një masë disiplinore. Vendimi për marrjen e masës disiplinore i njoftohet me shkrim të interesuarit, si dhe bëhet shënimi përkatës në dosjen vetjake.

Neni 47
Autoritetet për dhënien e masave disiplinore

Autoritetet për dhënien e masave disiplinore janë:
a) në Drejtorinë e Policisë së Burgjeve, drejtori i Përgjithshëm i Burgjeve kryesisht ose me propozimin e drejtorit të Policisë së Burgjeve, për masat disiplinore “Vërejtje me shkrim” dhe “Vërejtje me paralajmërim”;
b) në IEVP, drejtori i IEVP-së kryesisht ose me propozimin e shefit të Policisë së Burgjeve, për masat disiplinore “Vërejtje me shkrim” dhe “Vërejtje me paralajmërim”.
c) ministri i Drejtësisë, me propozimin e drejtorit të Përgjithshëm të Burgjeve, për punonjësit e rolit të lartë për masën disiplinore “Shtyrje e afatit të gradimit për 1 vit”;
ç)  drejtori i Përgjithshëm i Burgjeve, me propozimin me shkrim të drejtorit të Policisë së Burgjeve, për punonjësit e rolit të mesëm për masën disiplinore “Shtyrje e afatit të gradimit për 1 vit”;
d) drejtori i Policisë së Burgjeve, me propozim të drejtorit të IEVP-së për punonjësit e rolit bazë dhe për punonjësin në periudhë prove në cilësinë e aspirantit, për masën disiplinore “Shtyrje e afatit të gradimit për 1 vit”;
dh) ministri i Drejtësisë, me propozimin e drejtorit të Përgjithshëm të Burgjeve, për drejtorin dhe përgjegjësit e sektorëve në Drejtorinë e Përgjithshme të Burgjeve për masën disiplinore “Largim nga Policia e Burgjeve”;
e) Drejtori i Përgjithshëm i Burgjeve, në bazë të propozimit me shkrim të drejtorit të Policisë së Burgjeve, për punonjësit e rolit të mesëm, rolit bazë dhe për punonjësin në periudhë prove në cilësinë e aspirantit për masën disiplinore “Largim nga Policia e Burgjeve”.

Neni 48
Ankimi

1. Punonjësi i Policisë së Burgjeve, ndaj të cilit jepet një masë disiplinore, sipas shkronjave “a” dhe “b” të pikës 1 të nenit 45 të këtij ligji, ka të drejtë të ankohet tek eprori i punonjësit të policisë, që ka dhënë masën ndaj tij, brenda 5 (pesë) ditëve nga data e marrjes dijeni për dhënien e masës disiplinore.
2. Punonjësi i Policisë së Burgjeve, ndaj të cilit merret një masë disiplinore, sipas shkronjave “c” dhe “ç” të pikës 1 të nenit 45 të këtij ligji, ka të drejtë të ankohet me shkrim në komisionin e apelimit të masave disiplinore në Ministrinë e Drejtësisë brenda 10 (dhjetë) ditëve nga data e marrjes dijeni me shkrim për dhënien e asaj mase.

Neni 49
Komisioni i apelimit të masave disiplinore

1. Komisioni i apelimit të masave disiplinore krijohet dhe funksionon pranë Ministrisë së Drejtësisë.
2. Përbërja dhe funksionimi i komisionit caktohen me urdhër të ministrit të Drejtësisë.
3. Komisioni i apelimit të masave disiplinore ka kompetencë për të lënë në fuqi masën disiplinore, kur e gjen të bazuar, ta shfuqizojë atë, ose të kërkojë rishikimin e saj nga autoriteti që ka dhënë masën.
4. Vendimi përfundimtar për masën disiplinore mund të ankimohet nga punonjësi i Policisë së Burgjeve ndaj të cilit është marrë masa në gjykatën administrative brenda afateve të parashikuara në legjislacionin në fuqi për organizimin dhe funksionimin e gjykatave administrative dhe gjykimin e mosmarrëveshjeve administrative.

Neni 50
Afatet e shuarjes së masës disiplinore

1. Masat disiplinore “Vërejtje me shkrim” dhe “Vërejtje me paralajmërim” qëndrojnë në dosjen personale të punonjësit të Policisë së Burgjeve për një periudhë prej 6 (gjashtë) muajsh, periudhë pas së cilës shuhen.
2. Masa disiplinore “Shtyrje e afatit të ngritjes në gradë për 1 vit” qëndron në dosjen personale të punonjësit të Policisë së Burgjeve për një periudhë prej një viti nga data e përfundimit të ekzekutimit të masës, periudhë pas së cilës shuhet.
3. Pas kalimit të periudhave të përcaktuara në pikat 1 e 2 të këtij neni, i gjithë dokumentacioni që lidhet me masat disiplinore, të përcaktuara në shkronjat “a”, “b” dhe “c” të pikës 1 të nenit 45 të këtij ligji, hiqen nga dosja personale e punonjësit. Këto të dhëna nuk mund t’i bëhen të ditura asnjë institucioni apo strukture pa lejen me shkrim të drejtorit të Përgjithshëm të Burgjeve.
4. Masa disiplinore “Largim nga Policia e Burgjeve” qëndron përgjithmonë në dosjen personale të ish-punonjësit të Policisë së Burgjeve.

Neni 51
Pezullimi

1. Në rastet kur ndaj punonjësit të Policisë së Burgjeve fillon një procedim penal, ai pezullohet nga funksioni deri në përfundim të procesit penal me vendim të formës së prerë. Gjatë kësaj periudhe, punonjësi përfiton 50% të pagës për gradë.
2. Në rastet kur pafajësia rezulton e provuar me vendim gjyqësor të formës së prerë, punonjësi i Policisë së Burgjeve rikthehet në punë dhe kompensohet për pjesën e mbetur të pagës, që duhej të përfitonte nëse nuk do të ishte pezulluar.

KREU VIII
PËRFUNDIMI I MARRËDHËNIEVE TË PUNËS NË POLICINË E BURGJEVE

Neni 52
Lirimi nga Policia e Burgjeve

1. Punonjësi i Policisë së Burgjeve lirohet nga detyra kur: 
a) deklarohet i paaftë nga ana shëndetësore me vendim të komisionit përgjegjës për përcaktimin e paaftësisë;
b) i shkurtohet funksioni organik dhe nuk pranon të emërohet në funksione të lira të barasvlershme ose më të ulëta në raport me funksionin që kishte;
c) punësohet në struktura të tjera të administratës publike;
ç) nuk kalon testimin në përfundim të kursit bazë të trajnimit;
d) paraqet kërkesë për lirim nga detyra.
2. Drejtori i Policisë së Burgjeve lirohet nga detyra për këto arsye:
a) është në pamundësi shëndetësore për të ushtruar funksionin për më shumë se 6 (gjashtë) muaj;
b) jep dorëheqjen nga detyra.
3. Punonjësit e rolit bazë dhe të mesëm lirohen nga drejtori i Përgjithshëm i Burgjeve mbi bazën e propozimit të drejtorit të Policisë së Burgjeve.
4. Punonjësi i rolit të lartë lirohet nga ministri i Drejtësisë, bazuar në propozimin e drejtorit të Përgjithshëm të Burgjeve.

Neni 53
Largimi nga Policia e Burgjeve

1. Punonjësi i Policisë së Burgjeve largohet nga detyra nëse dënohet me burgim me vendim gjyqësor të formës së prerë, si dhe kur ndaj tij merret masa disiplinore e largimit nga Policia e Burgjeve.
2. Largimi i punonjësit të Policisë së Burgjeve bëhet me urdhër të autoritetit kompetent për emërimin e tij, si dhe autoritetit kompetent për dhënien e masës disiplinore të largimit nga Policia e Burgjeve.

Neni 54
Trajtimi financiar pas ndërprerjes së marrëdhënies së punës

1. Punonjësi i Policisë së Burgjeve pas ndërprerjes së marrëdhënies së punës përfiton:
a) pagesë kalimtare;
b) pension të parakohshëm suplementar;
c) pension shërbimi;
ç) pension suplementar pleqërie;
d) vjetërsi në punë.
2. Trajtimi financiar pas ndërprerjes së marrëdhënies së punës, sipas rasteve të përcaktuara në pikën 1 të këtij neni, bëhet në përputhje me parashikimet e legjislacionit në fuqi për sigurimin shoqëror suplementar të ushtarakëve të Forcave të Armatosura, të punonjësve të Policisë së Shtetit, të Gardës së Republikës, të Shërbimit Informativ të Shtetit, të Policisë së Burgjeve, të Policisë së Mbrojtjes nga Zjarri dhe të Shpëtimit e të punonjësve të Shërbimit të Kontrollit të Brendshëm në Republikën e Shqipërisë.

Neni 55
Përparësia për rikthim dhe pranim në strukturat e Policisë së Burgjeve

1. Punonjësi i Policisë së Burgjeve, që gjendet në pagesë kalimtare dhe që plotëson kushtet e kriteret për të vazhduar karrierën policore, nëse është liruar nga detyra për shkak të shkurtimit të funksionit, në çdo rast ka përparësi për t’u rikthyer në shërbim.
2. Kanë përparësi për pranim në Policinë e Burgjeve shtetasit që kanë përvojë pune në Policinë e Shtetit, Gardën e Republikës, Forcat e Armatosura.

KREU IX
BASHKËPUNIMI ME SUBJEKTE TË TJERA

Neni 56
Informimi i publikut

1. Policia e Burgjeve informon publikun dhe medien për kryerjen e detyrave në fushën e rendit dhe të sigurisë publike në institucionet e ekzekutimit të vendimeve penale në përputhje me legjislacionin në fuqi.
2. Policisë së Burgjeve i ndalohet që në njoftimet publike të komunikojë në mënyrë jo etike, të cenojë parimin e prezumimit të pafajësisë, parimin e mosdiskriminimit dhe dinjitetin e personave të dënuar apo të paraburgosur, veçanërisht të të miturve.
3. Punonjësit të Policisë së Burgjeve i ndalohet të prononcohet në media në mënyrë individuale për çështje të cilat kanë të bëjnë me detyrën.

Neni 57
Bashkëpunimi me institucionet e administratës shtetërore

Në përmbushjen e përgjegjësive të saj, Policia e Burgjeve bashkëpunon me institucionet e administratës shtetërore, me personat fizikë e juridikë.

KREU X
DISPOZITA TË FUNDIT

Neni 58
Dispozita tranzitore

1. Efektet financiare të parashikuara në shkronjën “a” të pikës 1 të nenit 18 të këtij ligji, për shtesën për çdo vit vjetërsie shërbimi, do të fillojnë të zbatohen nga data 1 janar 2021.
2. Efektet financiare të parashikuara në shkronjën “a” të pikës 1 të nenit 18 të këtij ligji, për shtesën për natyrë të veçantë pune, do të fillojnë të zbatohen nga data 1 janar 2022.
3. Efektet financiare të parashikuara në shkronjën “a” të pikës 1 të nenit 18 të këtij ligji, për shtesën për gradë, do të fillojnë të zbatohen nga hyrja në fuqi e ligjit.
4. Aktet nënligjore, të nxjerra në zbatim të ligjit nr.10 032, datë 11.12.2008, “Për Policinë e Burgjeve”, të ndryshuar, do të qëndrojnë në fuqi dhe do të zbatohen, për aq sa nuk bien ndesh me parashikimet e këtij ligji, deri në nxjerrjen e akteve të reja nënligjore.

Neni 59
Aktet nënligjore zbatuese

1. Ngarkohet Këshilli Ministrave të nxjerrë aktet nënligjore në zbatim të neneve 13, pika 7; 14, pika 8; 18, pika 2; 22, pika 6; 27, pika 2; 28, pika 3, dhe 43 të këtij ligji, brenda 6 muajve nga hyrja në fuqi e tij.
2. Ngarkohet ministri i Drejtësisë të nxjerrë aktet nënligjore në zbatim të neneve 7, pika 4; 12, pika 4; 20, pika 4; 41, pika 3; 45, pika 5, dhe 49, pika 2, të këtij ligji, brenda 6 muajve nga hyrja në fuqi e tij.
3. Ngarkohen ministri i Drejtësisë dhe ministri përgjegjës për punët e brendshme të nxjerrin aktin nënligjor në zbatim të nenit 20, pika 3, të këtij ligji, brenda 6 muajve nga hyrja në fuqi e tij.

Neni 60
Shfuqizime

Ligji nr.10 032, datë 11.12.2008, “Për Policinë e Burgjeve”, i ndryshuar, shfuqizohet.

Neni 61
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.


Miratuar në datën 25.6.2020

Shpallur me dekretin nr. 11548, datë 16.7.2020 të Presidentit të Republikës së Shqipërisë, Ilir Meta.

